Diari Oficial de la Generalitat Valenciana


Sumari del DOGV 7629, del 05-10-2015 (2015/8072)

RESOLUCIÓ de 30 de setembre de 2015, del conseller de Transparència, Responsabilitat Social, Participació i Cooperació, per la qual delega determinades competències en matèria de personal en òrgans de la conselleria.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7629

Data del DOGV
:   05-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8072


Data del document
:   30-09-2015

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Descriptors 

:   * Conselleria de Transparència, Responsabilitat Social, Participació i Cooperació

RESOLUCIÓ de 30 de setembre de 2015, del conseller de Transparència, Responsabilitat Social, Participació i Cooperació, per la qual delega determinades competències en matèria de personal en òrgans de la conselleria. [2015/8072]  
Per mitjà de Decret 7/2015, de 29 de juny, del president de la Generalitat, es van determinar les conselleries en què s'organitza l'Administració de la Generalitat, entre les quals es troba la Conselleria de Transparència, Responsabilitat Social, Participació i Cooperació, a la qual es van assignar les competències en matèria de transparència, responsabilitat social, foment de l'autogovern, participació ciutadana i cooperació al desenvolupament.  
Al seu torn, per Decret 8/2015, de 29 de juny, del president de la Generalitat, es van nomenar la vicepresidenta del Consell, els consellers i la secretària i portaveu del Consell.  
D'altra banda, el Decret 103/2015, de 7 de juliol, del Consell, estableix l'estructura orgànica bàsica de la Presidència i de les conselleries de la Generalitat; i el Decret 160/2015, de 18 de setembre, aprova el Reglament orgànic i funcional de la Conselleria de Transparència, Responsabilitat Social, Participació i Cooperació.  
D'acord amb el principi d'eficàcia que regeix l'actuació de les administracions públiques, es considera oportú delegar determinades competències en matèria de personal atribuïdes al titular de la conselleria en altres òrgans d'aquesta, la qual cosa ha de redundar en una major operativitat en el funcionament de l'Administració.  
Per tot això, i de conformitat amb allò que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 63 de la Llei 5/1983, de 30 de desembre, del Consell, resolc:  
  
  
Primer. De les delegacions en la Sotssecretaria  
Delegar en la persona titular de la Sotssecretaria de la Conselleria de Transparència, Responsabilitat Social, Participació i Cooperació, l'exercici de les funcions atribuïdes per la normativa vigent al conseller en matèria de personal, inclosa l'autorització de despeses derivades d'indemnitzacions per residència.  
  
Segon. De les delegacions en la Secretaria General Administrativa  
Delegar en la persona titular de la Secretaria General Administrativa d'aquesta conselleria l'exercici de les atribucions següents:  
a) Respecte al personal de la conselleria, l'exercici de les competències relatives a la gestió del capítol I de l'estat de despeses, la resolució de la qual corresponga al conseller d'acord amb la legislació vigent, inclosa la firma de documents de gestió pressupostària que es requerisquen per a la tramitació de les esmentades despeses.  
b) Respecte del personal adscrit al programa pressupostari 121.80, Direcció i Serveis Generals, la facultat d'autoritzar la inscripció i assistència als cursos, jornades, conferències i altres activitats formatives, així com la firma de tots els documents de gestió comptable que requerisca la seua execució.  
  
Tercer. De les delegacions en les direccions generals  
Delegar en les persones titulars de les direccions generals d'aquesta conselleria, respecte del personal adscrit als programes pressupostaris gestionats per aquelles, la facultat d'autoritzar la inscripció i assistència als cursos, jornades, conferències i altres activitats formatives, així com la firma de tots els documents comptables de gestió comptable que requerisca la seua execució.  
  
Quart. De la constància expressa de la delegació  
Sempre que es faça ús d'aquesta delegació d'atribucions, haurà de fer-se constar expressament aquesta circumstància en la resolució o acte que s'adopte, el qual es considerarà dictat per l'òrgan delegatori, sense que siga possible la delegació de competències delegades.  
  
Cinqué. De l'avocació i de la revocació  
Les delegacions de competències que es disposen en la present resolució no seran obstacle perquè l'òrgan delegatori puga avocar el coneixement o resolució de tots els assumptes que considere oportuns, podent, així mateix, revocar-les en qualsevol moment de conformitat amb el que estableix l'article 63.5 de la Llei 5/1983, del Consell, i els articles 13 i concordants de l'esmentada Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sisé. Entrada en vigor  
Les delegacions previstes en la present resolució tindran eficàcia des del dia que es publique en el Diari Oficial de la Comunitat Valenciana.  
  
València, 30 de setembre de 2015.- El conseller de Transparència, Responsabilitat Social, Participació i Cooperació: Manuel Alcaraz Ramos.